### Resumé

Denne sag er tværgående for de fire forskelige valghandlinger og omhandler politisk og administrativ bemanding generelt set i forhold til valg og anvendelse af digitale valglister og elektronisk brevstemmeprotokol i forbindelse med afvikling af valg.

Med afsæt i i Byrådets Vision for Vejle Kommune og på baggrund af evalueringerne fra valgene i 2022 og tilbagemeldinger fra politiske deltagere, foreslår valgsekretariatet, at civilsamfundet i højere grad inddrages i forbindelse med løsning af valgopgaven. Desuden foreslås tilpasninger af bemandingen i forbindelse med de forskellige typer af valg. Ved forslagene tages der i højere grad hensyn til, hvordan ressourcerne anvendes bedst muligt ved løsning af de mange opgaver i forbindelse med valgene.

Byrådet kan beslutte, at der skal anvendes digitale valglister og elektronisk brevstemmeprotokol i forbindelse med valg.

I Vejle Kommune har der været anvendt digitale valglister og elektronisk brevstemmeprotokol siden 2017. Byrådet har i forbindelse med de enkelte valg taget stilling til om det skulle anvendes digitale valglister og elektroniske brevstemmeprotokol.

Det indstilles, at den hidtidig praksis fortsætter, således at der ved fremtidige valg til Europa-Parlamentet, folketingsvalg, kommunal- og regionalvalg samt folkeafstemninger anvendes digitale valglister og elektronisk brevstemmeprotokol.

### Sagsfremstilling

Afvikling af de enkelte valg er en stor og vigtig demokratisk opgave med mange forskelligartede opgaver, hvori der indgår mange deltagere. Valgopgaven sker ofte med kort frist og kræver stor koordinering.

Med afsæt i Byrådets Vision for Vejle Kommune kan borgerne med fordel i højere grad inddrages ved løsningen af valgopgaven, så borgerne får nye roller og i endnu højere grad indgår i løsningen af den vigtige demokratiske opgave.

Evalueringerne fra valgene i 2022 viser, at der med fordel kan gradueres mellem de forskellige typer af valghandlinger i forhold til politisk og administrativ bemanding. Hertil kommer tilbagemeldinger fra de politiske deltagere om, at de gerne vil have lidt flere og mere varierende opgaver, sådan at valgdagen bliver spændende og man oplever at bidrage værdifuldt til valgets gennemførsel.

Valgloven fastsætter en række minimumskrav til, hvilken politisk bemanding der skal være på det enkelte valgsted. Kravene er iagttaget i forbindelse med forslagene.

Ved vurdering af bemandingen på valgdagen skelnes der mellem de forskellige typer af valghandlinger; folkeafstemning, valg til Europa-Parlamentet, folketingsvalg og kommunal- og regionalvalg, da de indebærer forskellig kompleksitet og valgdeltagelse.

#### Konkrete forslag

#### 1. Fælles om valgopgaven – inddragelse af civilsamfundet i valgopgaven

Afholdelse af valg er en af grundstenene i vores demokrati, og det er vigtigt at der er tillid fra borgere til korrekt afvikling af valghandlingen, herunder at der er gennemsigtighed i handlingen.

For forsat at styrke og understøtte den demokratiske dannelse foreslår valgsekretariatet, at civilsamfundet inddrages i løsning af valgopgaven.

Valgbestyrelsen anbefaler, at der rekrutteres 50 % borgere til tælleholdene (de personer, der møder ind kl. 19.30 på valgaftenen og er med til at optælle stemmesedlerne) til næste valg, således at borgerne får mulighed for at komme helt tæt på valghandlingen og få en større indsigt i valghandlingen.

Andre kommuner rekrutterer også optællere blandt kommunens borgere. Blandt andet Odense Kommune har haft stor succes med at inddrage civilsamfundet i forbindelse med valghandlingerne.

Borgerne, der deltager i optællingen, foreslås at modtage samme honorar som de medarbejdere, der deltager i optællingen (se næste sag på dagsordenen).

I tilfælde af, at der ikke er tilstrækkelig mange borgere, der melder sig, rekrutteres der optællere blandt medarbejderne i Vejle Kommune.

Valgsekretariatet vil efter Europa-Parlamentsvalget i juni måned evaluere erfaringerne med rekruttering af borgere til tælleopgaven.

#### 2. Graduering af bemanding på valgdagen

Politisk bemanding
På baggrund af erfaringerne fra de sidste valghandlinger og tilbagemeldinger anbefaler valgbestyrelsen, at der i forbindelse med folkeafstemninger og valg til Europa-Parlamentet justeres i forhold til den politiske bemanding på selve valgdagen.
Konkret foreslås det, at der på de store valgsteder (valgsteder med 2 eller flere valgborde) nedjusteres fra 4 politiske udpegede pr. valgbord til 3 politisk udpegede pr. valgbord. Der ud over vil der være en valgstyrerformand pr. stort valgsted.

På de små valgsteder vil  der ligesom ved de forrige valg udpeges en valgstyrerformand, 4 valgstyrere og 1 tilforordnet vælger.

Der foreslås ikke ændringer ved den politiske bemanding i forhold til folketingsvalg og kommunal- og regionalvalg.

Administrativ bemanding
I forhold til den administrative bemanding foreslås det, at der justeres i bemandingen på de store valgsteder i forhold til alle fire valghandlinger.

I forhold til folkeafstemninger og valg til Europa-Parlamentet foreslås det, at der på de store valgsteder nedjusteres fra 2-3 assisterende valgsekretærer pr. valgsted til 1-2 assisterende valgsekretær pr. valgsted. Desuden foreslås det, at der i stedet for 1 administrativ medarbejder pr. valgbord udpeges 1 administrativ medarbejder pr. valgsted på de store valgsteder - dog etableres en mindre buffer ved det største valgsted i DGI Huset.

I forhold til folketingsvalg og kommunal- og regionalvalg foreslås det, at der på de store valgsteder nedjusteres fra de nuværende 2-3 assisterende valgsekretærer pr. valgsted til 1-2 assisterende valgsekretær pr. valgsted.

Tabel 1. Konsekvenserne af forslagene om politisk og administrativ bemanding er illustreret nedenfor:

![](data:image/png;base64...)

Antal tællere på optællingshold

På baggrund af evaluering af valgene i 2022 er der desuden kigget på antal tællere på tælleholdene i forbindelse med selve optællingen på valgaftenen.
Valgbestyrelsen anbefaler, at der sker en justering af tælleholdende gradueret efter hvilken af de fire valghandlinger, der er tale om.

Tabel 2. Forslag til justering i tællehold:

![](data:image/png;base64...)

Justeringen vil særligt ved Europa-Parlamentsvalg og folkeafstemninger kunne betyde, at valgresultatet vil foreligge lidt senere. Justeringen vil i mindre grad have betydning for tidspunktet for det endelige valgresultat ved folketingsvalg og kommunal- og regionalvalg.

Administrationen vil i forlængelse af Byrådets beslutning endvidere korrigere antallet af administrative medarbejdere, der indgår i fintællingen dagen efter afvikling af de forskellige valg.

#### Digitale valglister

Det fremgår af § 14, stk. 1, i lov om valg til Europa-Parlamentet, § 19, stk. 3, i folketingsvalgloven og § 9, stk. 3, i lov om kommunal- og regionalvalg, at Byrådet kan beslutte, at der for et eller flere afstemningssteder i kommunen skal benyttes elektroniske valglister.

Vejle Kommune begyndte at anvende digitale valglister i 2017. Ved kommunal- og regionalvalget i 2021, folkeafstemningen i 2022 og folketingsvalget i 2022 blev der anvendt digitale valglister på alle valgsteder.

Valgbestyrelsen anbefaler, at denne praksis fortsætter, således at der anvendes digitale valglister ved fremtidige valg til Europa-Parlamentet, folketingsvalg, kommunal- og regionalvalg samt folkeafstemninger.

#### Elektronisk brevstemmeprotokol

Ligeledes kan Byrådet beslutte, at der benyttes elektronisk brevstemmeprotokol, jf. § 64, stk. 1, i folketingsvalgloven, § 26 i lov om valg til Europa-Parlamentet og § 70, stk. 1, i lov om kommunal- og regionalvalg.

Vejle Kommune har anvendt elektronisk brevstemmeprotokol siden 2017 i forbindelse med de forskellige valghandlinger.

Valgbestyrelsen anbefaler, at denne praksis fortsætter, således at der anvendes elektronisk brevstemmeprotokol ved fremtidige valg til Europa-Parlamentet, folketingsvalg, kommunal- og regionalvalg samt folkeafstemninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Valgbestyrelsen indstiller, den 15. april 2024, punkt 94:

#####

at Byrådet godkender, at der rekrutteres frivillige borgere til at indgå med 50 % i tælleholdene ved næste valg.

at Byrådet godkender, at der ved folkeafstemninger og valg til Europa-Parlamentet udpeges 3 politiske udpegede pr. valgbord på de store valgsteder.

at Byrådet godkender, at der ved folkeafstemninger og valg til Europa-Parlamentet udpeges 1-2 assisterende valgsekretær pr. valgsted på de store valgsteder, og at der udpeges en administrativ medarbejder pr. valgsted på alle de store valgsteder - dog etableres en mindre buffer ved det største valgsted i DGI Huset.

at Byrådet godkender, at der ved folketingsvalg og kommunal- og regionalvalg udpeges 1-2 assisterende valgsekretær pr. valgsted på de store valgsteder.

at Byrådet godkender de i tabel 2 beskreven forslag til antal tællere på tælleholdene.

at Byrådet godkender, at der fortsat fremadrettet anvendes digitale valglister til valg til Europa-Parlamentet, folketingsvalg, kommunal- og regionalvalg samt folkeafstemninger.

at Byrådet godkender, at der fortsat fremadrettet anvendes elektronisk brevstemmeprotokol til valg til Europa-Parlamentet, folketingsvalg, kommunal- og regionalvalg samt folkeafstemninger.

#### Beslutning fra Økonomiudvalget, den 15. april 2024, punkt 94:

Anbefales.

### Beslutning

Godkendt.

Fraværende: Nana Jeppesen.